„N á v r h“

Dodatok 

k návrhu zákona o verejnom obstarávaní 

Dodatok obsahuje návrh úprav k návrhu zákona o verejnom obstarávaní na základe záverov z rokovaní z 13. a 19. septembra 2005 so zástupcami Ministerstva financií Slovenskej republiky, Ministerstva spravodlivosti Slovenskej republiky,  Ministerstva práce, sociálnych vecí a rodiny Slovenskej republiky a Ministerstva zdravotníctva Slovenskej republiky a pripomienok predložených na týchto rokovaniach. 

1.	V § 1 ods. 2 písmeno k) znie:

„k) zadávanie zákazky, ktorej predmetom sú služby Národnej banky Slovenska vykonávané za účelom zabezpečovania jej hlavného cieľa a zákonom ustanovených úloh okrem bežných všeobecných prevádzkových činností nesúvisiacich 
so zabezpečovaním jej hlavného cieľa a zákonom ustanovených úloh,“.

Odôvodnenie: Navrhovanou úpravou sa sleduje, aby služby vykonávané Národnou bankou Slovenska v súlade s jej hlavným cieľom podľa § 2 zákona Národnej rady Slovenskej republiky č. 566/1992 Zb. o Národnej banke Slovenska v znení neskorších predpisov nepodliehali aplikácii zákona o verejnom obstarávaní.

2.	V § 1 sa odsek  2 dopĺňa písmenom u), ktoré znie:

„u) na obstarávanie zdravotnej starostlivosti, liekov, zdravotníckych pomôcok a dietetických potravín zdravotnou poisťovňou podľa osobitného predpisu.x)“.

x) Zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov. 

3.	V § 6 odsek 3 znie:

„(3) Ak verejný obstarávateľ poskytne osobe, ktorá nie je verejný obstarávateľ, viac ako 50 % finančných prostriedkov na dodanie tovaru, na uskutočnenie stavebných prác a na poskytnutie služieb, táto osoba je povinná používať postupy zadávania
a)	nadlimitných zákaziek 
1.	na uskutočnenie stavebných prác, ak predpokladaná hodnota zákazky sa rovná, alebo je vyššia ako 5 923 000 EUR,
2.	na dodanie tovaru a na poskytnutie služby, ak predpokladaná hodnota zákazky 
sa rovná, alebo je vyššia ako 154 000 EUR,
b)	podprahových zákaziek 
1.	na uskutočnenie stavebných prác, ak predpokladaná hodnota zákazky je rovnaká alebo vyššia ako 4 000 000 Sk a súčasne je nižšia ako finančný limit uvedený v písmene a) prvom bode,
2.	na dodanie tovaru a na poskytnutie služby, ak predpokladaná hodnota zákazky je rovnaká alebo vyššia ako 1 000 000 Sk a súčasne je nižšia ako finančný limit uvedený v písmene a) druhom bode.“. 

Odôvodnenie: Navrhuje sa rozšírenie povinnosti aplikovať zákon o verejnom obstarávaní osobám, ktorým väčšiu časť finančných prostriedkov na predmet obstarávania poskytne verejný obstarávateľ na všetky stavebné práce a tiež na dodávky tovarov a poskytovanie služieb.

4.	V § 8 odsek 2 znie:

„(2) Pri zadávaní zákaziek sa musí uplatňovať princíp rovnakého zaobchádzania,  princíp nediskriminácie uchádzačov alebo záujemcov, princíp transparentnosti a  princíp hospodárnosti a efektívnosti.“. 

Odôvodnenie: Navrhuje sa medzi základné princípy verejného obstarávania doplnenie princípu hospodárnosti a efektívnosti.

5.	V § 14 ods. 1 sa vypúšťa slovo „čiastočným“ a vypúšťajú sa slová „za uskutočnené stavebné práce“.

6.	V § 14 ods. 2 sa vypúšťa slovo „čiastočným“ a vypúšťajú sa slová „za poskytované služby“.

Odôvodnenie k bodom 5 a 6: Navrhovanou úpravou sa spresňujú definície koncesií v zmysle smernice EP a Rady 2004/18/ES. 

7.	V § 25 odsek 2 znie:

„(2) Splnenie podmienok účasti podľa odseku 1 sa preukazuje čestným vyhlásením.“.

Odôvodnenie: Navrhovaný spôsob zjednodušuje proces preukazovania osobného postavenia uchádzačom alebo záujemcom.

8.	V § 25 sa za odsek 2 vkladajú nové odseky 3, 4 a 5, ktoré znejú:

„(3) V informácii o výsledku vyhodnotenia ponúk podľa § 43 vyzve verejný obstarávateľ a obstarávateľ úspešného uchádzača na predloženie dokladov podľa 
odseku 4, ktoré podľa odseku 2 nahradil čestným vyhlásením. Verejný obstarávateľ a obstarávateľ môže predĺžiť lehotu viazanosti ponúk. 

(4) Úspešný uchádzač preukazuje splnenie podmienok účasti podľa odseku 1
a)	písm. a) a b) výpisom z registra trestov nie starším ako tri mesiace, 
b)	písm. c) potvrdením príslušného súdu, 
c)	písm. d) potvrdením Sociálnej poisťovne a zdravotnej poisťovne nie starším ako tri mesiace,
d)	písm. e) potvrdením miestne príslušného daňového úradu nie starším ako tri mesiace,
e)	písm. f) dokladom o oprávnení podnikať alebo dokladom o zapísaní v profesijnom zozname vedenom profesijnou organizáciou,
f)	písm. g) čestným vyhlásením. 

(5) Ak úspešný uchádzač nepredloží požadované doklady podľa odseku 3 
alebo odmietne uzavrieť zmluvu, verejný obstarávateľ a obstarávateľ môže uzavrieť zmluvu s uchádzačom vyhodnoteným na druhom mieste. Ak k uzavretiu zmluvy nedôjde, môže verejný obstarávateľ a obstarávateľ uzavrieť zmluvu s uchádzačom vyhodnoteným na treťom mieste. Takto môže verejný obstarávateľ a obstarávateľ postupovať, kým nedôjde k uzavretiu zmluvy. Podmienkou uzavretia zmluvy je predloženie dokladov podľa odseku 3 alebo potvrdenia úradu o zapísaní do zoznamu podnikateľov.“.    

     Doterajšie odseky 3 a 4 sa označujú ako odseky 6 a 7.

Odôvodnenie: Navrhovaným znením sa upravuje povinnosť preukazovať osobné postavenie uvedenými dokladmi len v  prípade úspešného uchádzača a ustanovuje sa ďalší postup verejného obstarávateľa a obstarávateľa pri preukazovaní osobného postavenia vo vzťahu k úspešnému uchádzačovi a uzavretiu procesu verejného obstarávania.

9.	V § 39 odseky 3, 4 a 5 znejú:

„(3) Člen komisie musí byť bezúhonný. Za bezúhonného sa považuje ten, kto nebol právoplatne odsúdený za trestný čin súvisiaci s verejným obstarávaním alebo za niektorý z trestných činov podľa § 25 ods. 1 písm. a) alebo b).

(4) Členom komisie nesmie byť osoba, ktorá je alebo v čase jedného roka pred vymenovaním za člena komisie bola
a)	uchádzačom, ktorým je fyzická osoba,
b)	štatutárnym orgánom, členom štatutárneho orgánu, členom dozorného orgánu alebo iného orgánu uchádzača, ktorým je právnická osoba,
c)	spoločníkom alebo členom právnickej osoby, ktorá je uchádzačom alebo tichým spoločníkom uchádzača,
d)	zamestnancom uchádzača, zamestnancom záujmového združenia podnikateľov, ktorého je uchádzač členom,
e)	zamestnancom úradu okrem zákaziek zadávaných výlučne pre vlastné potreby úradu.

(5) Členom komisie nesmie byť ani osoba blízka) osobám uvedeným v odseku 4 písm.a) až d).“.
 
10.	V § 39 sa za odsek 5 vkladajú nové odseky 6, 7 a 8, ktoré znejú:

„(6) Člen komisie po oboznámení sa so zoznamom uchádzačov potvrdí čestným vyhlásením verejnému obstarávateľovi alebo obstarávateľovi, že nenastali skutočnosti podľa tohto zákona, pre ktoré nemôže byť členom komisie alebo oznámi verejnému obstarávateľovi alebo obstarávateľovi, že nastali skutočnosti podľa tohto zákona, pre ktoré nemôže byť členom komisie.

	(7) Člen komisie je povinný bez zbytočného odkladu oznámiť verejnému obstarávateľovi alebo obstarávateľovi, že nestali skutočnosti, pre ktoré nemôže byť členom komisie vždy, keď takéto skutočnosti v priebehu verejného obstarávania nastanú.

		(8) Ak sa v priebehu verejného obstarávania zníži počet členov komisie na menej ako troch, verejný obstarávateľ a obstarávateľ doplní komisiu.“.

Odôvodnenie k bodom 9 a  10: Navrhovanou úpravou sa pokrývajú všetky možné konflikty záujmov člena komisie na vyhodnotenie ponúk.

11.	V § 93 ods. 4 sa na začiatku vkladajú slová „Verejný obstarávateľ a“.

Odôvodnenie: Pri zadávaní podlimitných zákaziek sa umožňuje aj verejnému obstarávateľovi vytvoriť a viesť kvalifikačný systém dodávateľov.

12.	V § 112 písm. e) sa slová „svojej činnosti“ nahrádzajú slovami „verejného obstarávania a fungovaní verejného obstarávania“.

13.	V § 112 sa za písmeno h) vkladá nové písmeno i), ktoré znie:

„i) registruje osoby podľa § 116 ods. 3 a vedie zoznam registrovaných osôb,“.

Doterajšie písmená i) až k) sa označujú ako písmená j) až l).

14.	V § 112 sa za písmeno j) vkladá nové písmeno k), ktoré znie:

„k) zverejňuje  všetky  svoje  metodické  usmernenia   pre  účastníkov  procesu  verejného      
     obstarávania a všetky svoje rozhodnutia o námietkach, vrátane odôvodnenia,“.

      Doterajšie písmená k) a l) sa označujú ako písmená l) a m).

Odôvodnenie k bodom 12 až 14: Rozširujú sa kompetencie úradu a zvyšuje sa transparentnosť procesu verejného obstarávania.

15.	§ 116 sa dopĺňa odsekmi 3 až 9, ktoré znejú:

„(3) Činnosti vo verejnom obstarávaní môže verejný obstarávateľ, obstarávateľ a osoba podľa § 6 ods. 3 vykonávať prostredníctvom inej osoby,x) ktorá podlieha registrácii úradu; týmto nie je dotknutá zodpovednosť verejného obstarávateľa, obstarávateľa a osoby podľa § 6 ods. 3 podľa tohto zákona.

x) § 2 ods. 2 Obchodného zákonníka

(4) Podmienkou registrácie podľa odseku 3 je
a)	odborná spôsobilosť zodpovedného zástupcu na verejné obstarávanie, ak ním nie je sám žiadateľ,
b)	skutočnosť, že nie je v konaní podľa § 25 ods. 1 písm. c),
c)	skutočnosť, že sa nedopustil závažného porušenia odborných povinností vykonávaných vo verejnom obstarávaní v predchádzajúcich piatich rokoch.

(5) Žiadosť o registráciu obsahuje
a)	obchodné meno a sídlo, 
b)	právnu formu,
c)	identifikačné číslo organizácie,
d)	meno, priezvisko a titul odborne spôsobilej osoby na verejné obstarávanie 
a registračné číslo preukazu o odbornej spôsobilosti, 
e)	potvrdenie príslušného súdu na preukázanie splnenia podmienky podľa odseku 4 
písm. b). 

(6) Úrad zaregistruje osobu na základe jej žiadosti, ak spĺňa podmienky podľa 
odseku 4 do 30 dní odo dňa doručenia žiadosti. 

(7) Úrad môže registráciu zrušiť, 
a)	ak zistí nedostatky pri výkone činností vo verejnom obstarávaní,
b)	ak registrovaná osoba prestala spĺňať podmienky registrácie,
c)	ak registrovaná osoba nesplnila povinnosť oznámiť zmenu údajov,
d)	ak o to požiada registrovaná osoba. 

(8) Registrovaná osoba je povinná písomne oznámiť úradu do 30 dní zmenu údajov, ktoré sa uvádzajú v žiadosti o registráciu a doložiť ju dokladom preukazujúcim uskutočnenú zmenu.

(9) Zoznam registrovaných osôb je verejne prístupný zoznam, do ktorého môže každý nazrieť a robiť si z neho výpisy. Zoznam registrovaných osôb zverejní úrad na svojej internetovej stránke.“.

16.	V § 125 sa odsek 2 dopĺňa písmenom g), ktoré znie:

„g) kto nevyhovel pri preskúšaní podľa § 127 ods. 1 a 4.“.

17.	Za nadpis ustanovenia § 127 sa vkladá čiarka a dopĺňa sa slovo „preskúšanie“.

18.	V § 127 ods. 1 sa za slovo „osôb“ dopĺňajú slová „a môže nariadiť ich preskúšanie“.

19.	§ 127 sa dopĺňa odsekom 4, ktorý znie:

„(4) Úrad môže nariadiť preskúšanie odborne spôsobilej osoby aj vtedy, ak táto nevykonáva činnosti vo verejnom obstarávaní v súlade s týmto zákonom. Na preskúšanie sa vzťahuje § 119.“.

Odôvodnenie k bodu 15 až 19: Navrhovanými ustanoveniami sa sleduje zvýšenie kvality verejného obstarávania a sprísnenie režimu pre odborne spôsobilé osoby na verejné obstarávanie a taktiež povinná registrácia podnikateľských subjektov vykonávajúcich činnosti vo verejnom obstarávaní. Registráciu bude vykonávať úrad.

20.	V § 138 ods. 1 sa na konci pripája táto veta: „Zloženie kaucie podľa odseku 16 je podmienkou na postup úradu v konaní o námietkach.“.

21.	V § 138 sa odsek 6 dopĺňa písmenom i), ktoré znie:

„i) doklad o poukázaní kaucie na účet úradu.“.

22.	 V § 138 ods. 7 sa na konci pripájajú tieto slová: „a i).“.

23.	§ 138 sa dopĺňa odsekmi 16, 17 a 18, ktoré znejú:

„(16) S podaním námietok je uchádzač, záujemca, účastník alebo osoba, ktorá sa domnieva, že jej práva alebo právom chránené záujmy boli alebo mohli byť dotknuté postupom kontrolovaného povinný zložiť na účet úradu kauciu. Kaucia musí byť pripísaná na účet úradu najneskôr posledný deň lehoty na podanie námietok podľa odseku 5. Výška kaucie pri podaní námietok
a)	podľa odseku 2 písm. a) až e) a g) je
1.	60 000 Sk pri zadávaní nadlimitnej zákazky na dodanie tovaru a pri zadávaní nadlimitnej zákazky na poskytnutie služieb,
2.	250 000 Sk pri zadávaní nadlimitnej zákazky na uskutočnenie stavebných prác,
3.	20 000 Sk pri zadávaní podlimitnej zákazky na dodanie tovaru a pri zadávaní podlimitnej zákazky na poskytnutie služieb,
4.	120 000 Sk pri zadávaní podlimitnej zákazky na uskutočnenie stavebných prác,
b)	podľa odseku 2 písm. f) nesmie presiahnuť 1 % z ponukovej ceny uchádzača a nesmie byť vyššia ako 20 000 000 Sk.

(17) Ak úrad svojim rozhodnutím v konaní o námietkach vyhovie námietkam navrhovateľa alebo vydá rozhodnutie o zastavení konania podľa § 139 ods. 1 písm. d), e) alebo g), vráti kauciu najneskôr do 60 dní od nadobudnutia právoplatnosti rozhodnutia.

(18) Kaucia je príjmom štátneho rozpočtu dňom nadobudnutia právoplatnosti rozhodnutia úradu, ktorým boli námietky navrhovateľa zamietnuté alebo dňom nadobudnutia právoplatnosti rozhodnutia o zastavení konania podľa § 139 ods. 1 písm. a), b), c) alebo f).“. 

24.	 § 146 až 148 sa vypúšťajú.

Doterajšie § 149 až 161 sa označujú ako § 146 až 158.

25.	§ 146 sa dopĺňa odsekom 1, ktorý znie:

„(1) Úrad vykonáva kontrolu postupu zadávania zákaziek po uzavretí zmluvy alebo rámcovej dohody a kontrolu po ukončení súťaže návrhov. Kontrola sa začína v deň doručenia oznámenia o jej začatí kontrolovanému.“.

      Doterajší text § 146 sa označuje ako odsek 2.

Odôvodnenie k bodom 20 až 25: Navrhovanou úpravou sa sleduje zabránenie podávania neopodstatnených námietok, ktoré proces verejného obstarávania zdržovali.

26.	V § 153 sa ustanovenie „§ 152“ nahrádza ustanovením „§ 149“.

Odôvodnenie: Navrhované ustanovenie vyplýva z vykonaných zmien.